Pirjol tal-Komunità Karmelitana Knisja l-Qadima — Santa Venera Daħla Kien ilu jberren f'moħħ il-membri tal-komunità Karmelitana f'Misraħ Santa Venera kif jista' jiġi salvat il-patrimonju artistiku tal-knisja tagħna. Aktar kmieni din is-sena, wara li benefattur offra lill-komunità li jħallas għall-ispejjeż kollha tar- restawr tal-kwadru tal-Kurċifiss, il-komunità għamlet appell biex jitkompla r-restawr tal-kwadri tal-knisja, jiġifieri dawk tal-Madonna tal-Karmnu, u ż-żewġ kwadri magħrufin bħala 'tal-eremiti', li wieħed jirrappreżenta lil San Anton Abbati fil- laqgħa tiegħu ma' San Pawl Eremita, u l-ieħor li jirrappreżenta lil San Pawl Eremita fid-deżert. Diversi persuni offrew id-donazzjonijiet tagħhom biex dawn il-kwadri jkunu jistgħu jiġru rrestawrati. Filwaqt li sal-festa ta' Santa Venera se jkunu tlestew tliet kwadri, ir-raba' kwadru se jittieħed għar-restawr wara l-festa. Se nagħtu ħarsa lejn il-kwadri li se jkunu tlestew. Ix-xogħol tar-restawr qiegħed isir mill-kumpanija Recoop. , il-Kwadru tal-Kurċifiss Dan il-kwadru jidher li sar fil- bidu tas-seklu tmintax. Għal dawn l-aħħar snin, mill-kwadru ma kien baqa' jidher kważi xejn, frott il-ħmieġ li nġabar fuq il-kwadru, kif ukoll il- passati ta' żebgħa sewda li kienu saru f'intervent fuq il-kwadru kważi mitt sena ilu. Fir-restawr, ħarġu fid- deher mhux biss il-figuri fis-sbuħija tagħhom, imma wkoll sfond mill- isbaħ, kif ukoll diversi Dettallji fin- naħa ta' isfel tal-kwadru. Il-Kwadru tal-Madonna tal-Karmnu Il-kwadru tal-Madonna tal- Karmnu tpitter fis-sena 1924 minn Ramiro Cali, u sar minflok il-kwadru tal-Kunċizzjoni li llum jinsab fis-sagristija. Dan il-kwadru, li jirrappreżenta d-dehra tal- Madonna lil San Xmun Stock, kien tħallas minn Pawlu Farrugia, li jiġi n-nannu ta' Alfred Cachia li huwa s-sagristan tal-knisja l-qadima. Għalkemm dan il-kwadu ma kienx jidher f'kundizzjoni daqstant ħażina, wara r-restawr ħarġu fil-kwadru kuluri mill-isbaħ. Barra minn hekk, ħadd ma kien jinnota li wara l-figura ta' San Xmun Stock hemm il-figura ta' ruħ tal-purgatorju Il-kwadru ta' San Anton Abbati Ilkoll nafu li għal xi żmien, fis-seklu tmintax, f'Santa Venera kien hawn l-eremiti ta' San Kaloġeru. Jingħad li kienu huma li ġabu fil-knisja l-kwadri 'tal-eremiti', flimkien mal-kwadru mpitter fuq l-injam li jirrappreżenta lil San Kaloġeru u li jinsab fis-sagristija. Il-kwadru li ttieħed għar-restawr jirrakkonta l-ġrajja meta San Anton Abbati, ta' disgħin sena, ħass li l-ebda raħeb ieħor m'għaraf jgħix ħajja tajba fid- deżert kif kien qiegħed jgħix hu. Madankollu, matul il-lejl kien muri lilu li fid-deżert kien hemm xi ħadd ħafna aħjar minnu, u għalhekk qabad it-triq u mar jiltaqa' ma' San Pawl, l-ewwel eremita u ixjaħ minnu. Fix-xogħol tar-restawr nistgħu ngawdu s-sbuħija tal-kuluri li ħarġu minn idejn l-artist li mhuwiex magħruf. Hekk kif inqala' t-tielet kwadru, fil-knisja nstabet pittura fuq il-ħajt li probabbilment kienet ilha moħbija sa minn meta twaħħal il-kwadru. Dan għaliex l-aħħar darba li nżebgħet il-knisja, il-kwadri ma nqalgħux u ż-żebgħa saret mad- dawra tagħhom. Jidher li din il-pittura tmur lura għall-bidu tas-seklu tmintax. Jista' jkun li l-knisja kienet imżejna b'aktar disinji, imma tul iż-żmien, il-knisja ġiet imqaxxra u miżbugħa, u għalhekk, jekk seta' kien hemm xi ħaġa, intilfet. Ir-restawr tal-knisja ma jinvolvix biss ir-restawr tal-kwadri li semmejna, imma hemm ħafna xogħol ieħor xi jsir, fosthom is-saqaf li wieħed malajr jinnota li minħabba li fil-passat daħal xi ilma, biċċiet miż-żebgħa tas-saqaf waqgħu. Dan jgħodd l-istess għall-induratura li hemm fil-ħnejjiet tas-saqaf. Hemm diversi opri artistiċi oħrajn li jeħtieġu l-attenzjoni tagħna, fosthom il-pittura tal-martirju ta' Santa Venera fil-lunetta tal-knisja. B'mod globali, il-knisja jeħtiġilha wkoll sistema ġdida tad-dawl, kif ukoll tinżebagħ mill-ġdid b'kuluri li jpaxxu l-għajnejn. Fadal ħafna xi jsir, imma bl-għajnuna ta' kulħadd, żgħira jew kbira, nistgħu rreġġgħu l-knisja tagħna għall-glorja u s-sbuħija li żejnuha missirijietna. Nirringrazzjaw minn qalbna lill-benefatturi kollha li bl-għajnuna tagħhom stajna nidħlu għal dan ix-xogħol.